酬薛員外誼苦熱行見寄
作者：皎然
朝代：唐

paragraphs: 六月金數伏，茲辰日在庚。
炎曦爍肌膚，毒霧昏性情。
安得奮輕翮，超遙出雲征。
不知天地心，如何匠生成。
火德燒百卉，瑤草不及榮。
省客當此時，忽貽懷中瓊。
捧翫煩袂滌，嘯歌美風生。
遲君佐元氣，調使四序平。
中令霜不祓，大餘氣常貞。
江南詩騷客，休吟苦熱行。